બીજી બાજુ ગાંધીજીના અસહકાર આંદોલનમાં પણ વિદ્યાર્થીઓ મોટેરાઓની આંગળીએ ચલ ચલ રે નવ જવાનનો જુસ્સો દાખવતા. દરરોજ કૅબિન ચોકમાં ગાંધીજીના વિચાર કે સ્વાતંત્ર્ય સંગ્રામના સમાચાર લખાયેલું બ્લૅક બોર્ડ પોલીસની નજર ચૂકવીને મૂકી આવવાનું. જો કે એ કામ બાર-પંદર વરસનાને સોંપાતું. પકડાય તો ધોલધપાટ મારીને છોડી દેવા સિવાય પોલીસવાળા બીજું કરી પણ શું શકે ? મોટેરાઓ સાઈક્લોસ્ટાઈલ પત્રિકાઓ છાપી, કપડાંની ઝોળીમાં નાખી ઠેરઠેર પહોંચાડવાની લડત ચલાવતા. એ માટે વારંવાર ઠેકાણાં બદલવા પડે. યાદ છે, એકવાર અમારા ઘરના ત્રીજે માળે આવી ગુપ્ત પ્રવૃત્તિ થયેલી. કોઈ ચાડી ખાઈ ગયું. પોલીસ પકડવા આવવાની છે એની જાણ થઈ એટલે મોટા ભાઈ જયંતીભાઈ વહેલી સવારની ટ્રેન પકડીને કુંડલા ફરાર થઈ ગયેલા.